Suvorovordenen

Suvorovordenen (russisk: Орден Суворова) er en sovjetisk og russisk orden innstiftet 24. juli 1942 til belønning av fremragende ledelsesinnsats i Sovjetunionens hær. Ordenen er oppkalt etter feltmarskalk Aleksandr Suvorov (1730–1800). Den ble tildelt for seierrik ledelse av kampoperasjoner under andre verdenskrig.

Det øverste sovjet i Den russiske føderasjon fastsatte 20. mars 1992 rammene for et nytt russisk ordensvesen. Her ble flere av Sovjetunionens utmerkelser videreført. Blant disse var Suvorovordenen, samt også Aleksander Nevskij-ordenen, Usjakovordenen, Kutuzovordenen og Nakhimovordenen. 

Suvorovordenen fikk i 2010 nye statutter og ny utforming og tildeling av ordenen er gjenopptatt. Ordenen rangerer fra 2010 som nummer som nummer fem av 15 ordener i Den russiske føderasjons ordensvesen.

Suvorovordenen i Sovjetunionen
Suvorovordenen var én av flere ordener innstiftet for å belønne landets fremste offiserer under andre verdenskrig. Den fremste ordenen for militær innsats var Seiersordenen, som bare ble et fåtall marskalker til del, mens andre militærordener, som  Suvorovordenen, Aleksander Nevskij-ordenen, Usjakovordenen, Kutuzovordenen og Nakhimovordenen fikk større utbredelse.

Inndeling
Suvorovordenen var i sovjettiden inndelt i tre klasser:
1. klasse
2. klasse
3. klasse

Insignier
Ordenstegnet for Suvorovordenen består av en strålebesatt femtagget stjerne med utbøyde tagger. Midtmedaljongen bærer et venstrevendt portrett av Aleksandr Suvorov med marskalkens navn i kyrilliske bokstaver i en bue over og grener av eik og laurbær i en bue under. 

For 1. klasse er stjernen  laget av platina, med midtmedaljong i gull og med en rød stjerne er plassert øverst på stjernen.    Ordenstegnet for 2. klasse er i gull med sølv midtmedaljong. For 3. klasse er stjernen i sølv. Stjernen for 1. klasse er større enn for de to andre klassene. 

Båndstripen for 1. klasse er grønn med en oransje midtstripe, for 2. klasse grønn med oransje kantstriper og for 3. klasse grønn med tre oransje striper.

Tildeling
Ordenens øverste klasse ble tildelt de høyeste offiserer i hæren, marskalker og generaler, mens 2. klasse kunne tildeles offiserer som ledet korps, divisjoner og brigader, i regelen lavererangerende generaler. 3. klasse ble tildelt offiserer som kommanderte regimenter og bataljoner, det vil si offiserer med rang av oberst, oberstløytnant eller majorer. Ordenen kunne tildeles sovjetborgere, så vel som utlendinger. Mens tildeling til var begrenset til sovjetoffiserer i hæren, fant tildeling til utenlandske offiserer sted uavhengig av forsvarsgren.

Det ble foretatt 391 tildelinger av 1. klasse for innsats under andre verdenskrig, 2 863 tildelinger av 2. klasse og over 4 000 tildelinger av 3. klasse.

Suvorovordenen i Den russiske føderasjon
Det øverste sovjet i Den russiske føderasjon fastsatte 20. mars 1992 rammene for et nytt russisk ordensvesen. Her ble flere av Sovjetunionens utmerkelser videreført. Blant disse var Suvorovordenen, samt også Aleksander Nevskij-ordenen, Usjakovordenen, Kutuzovordenen og Nakhimovordenen. Det ble ikke foretatt nye tildelinger av ordenen.

Nyordning 2010

Den russiske føderasjons ordensvesen ble nyordnet ved president Dmitrij Medvedevs dekret av 7. september 2010 og Suvorovordenen fikk nye statutter og nytt utseende. Ordenen kan nå igjen tildeles for militær innsats. Ordenen har fra 2010 én klasse. Suvorovordenen rangerer fra 2010 som nummer fem av Russlands 15 ordener, bak Andreasordenen, Sankt Georgsordenen, Fedrelandets fortjenstorden og Aleksander Nevskij-ordenen, men foran Usjakovordenen.

Insignier
Ordenstegnet for Suvorovordenen består av et forgylt kors med utbøyde armer. Strålegrupper i sølv er plassert i korsvinklene. Midtmedaljongen bærer Aleksandr Suvorovs venstrevendt portrett i en utførelse som ligner den som ble benyttet i ordenstegnet tidligere. Under portrettet, langs medaljongens nedre ytterkant, er det plassert grener av laurbær og eik. Over portrettet er Aleksandr Suvorovs navn skrevet i rød emalje med kyrilliske bokstaver: «АЛЕКСАНДР СУВОРОВ».

Ordensbåndet er grønt med en bred oransje midtstripe, som i båndstripen for ordenens 1. klasse i sovjettiden.

Tildeling
Suvorovordenen kan fra 2010 tildeles ledende, kommanderende offiserer for dyktig ledelse av militære enheter i strid med fremgangsrikt resultat eller for å ha disponert styrkene slik at aggresjon mot Russland eller landets allierte er avverget. Ordenen kan tildeles posthumt. Den kan også tildeles militære avdelinger. Utenlandske offiserer, som deltar i strid sammen med russiske styrker, kan også tildeles ordenen.

Referanser

Kilder
John D. Clarke: Gallantry Medals and Decorations of the World, Barnsley: Leo Cooper, 2001, s. 196–197.
 Poul Ohm Hieronymussen og Jørgen Lundø: Europæiske ordner i farver, København: Politikens forlag, 1966, s. 162.
Robert Werlich: Russian orders, decorations and medals. Including those of Imperial Russia, the Provisional Government, and the Soviet Union, 2. utgave, Washington, DC: Quaker Press, 1981, s. 121–122.

Eksterne lenker
 Указ Президиума Верховного Совета СССР «Об учреждении военных орденов: Ордена Суворова, первой, второй и третьей степени, Ордена Кутузова, первой и второй степени и Ордена Александра Невского» от 20 июля 1942 года // Ведомости Верховного Совета Союза Советских Социалистических Республик : газета. — 1942. — 5 августа (№ 30 (189)). — С. 1.
 ОРДЕН  СУВОРОВА (russisk)
 Орден Суворова (russisk)

Sovjetiske ordener
Russiske ordener
Utmerkelser etablert i 1942